《冬夜同汝翔振狂在杭集汝大山斋》
明代·徐熥

玉衡指东露华冷，朔飙暗度梧桐井。张檠乱谑开双颐，铜龙咽漏宵将丙。

仆御执炙兼进卮，筋力跛倚神俱疲。客眸耿耿若岩电，搜肠呕肝断须髭。

五人同骋谈天口，隔墉魑魅踉跄走。挥手出门天宇昏，沿衢木栅悬灯守。

严霜砭肌心恻悽，辘轳声断金井西。解衣匍匐登床睡，四邻咿喔啼天鸡。

作者简介：福建闽县人，字惟和。徐𤊹兄。万历四十六年举人。负才淹蹇，肆力诗歌。与弟徐𤊹并有才名，然𤊹以博学称，熥则以词采著。有《幔亭集》。